KIRJALLINEN KYSYMYS E-1861/99

esittäjä(t): Antonios Trakatellis (PPE-DE), Ioannis Averoff (PPE-DE) ja Konstantinos Hatzidakis (PPE-DE) komissiolle

(14. lokakuuta 1999)

Aihe: Viivästykset, tappiot ja yhteisön oikeuden rikkominen yhteisön maataloustuen maksamisessa Kreikalle

Kreikalle myönnetyn yhteisön maataloustuen maksamisessa ilmenneet viivästykset aiheuttavat vakavia ja pitkäaikaisia ongelmia kreikkalaisille maanviljelijöille. Nämä ongelmat aiheutuvat pääasiassa käytössä olevasta vanhentuneesta ja toimintaa mutkistavasta yhteisön tuen hallinnointi- ja maksujärjestelmästä. Vastaavasti Kreikassa nykyisin käytössä oleva järjestelmä aiheuttaa haittaa kansantaloudelle, koska asetuksen 296/96(1) mukaisesti jokaista ennalta määritettyjen kiintiöiden tai määräaikojen ulkopuolella maksettavaa menoerää varten koskee sakkojärjestelmä, mistä aiheutuu määrärahatappioita, jotka yksin vuonna 1998 olivat noin 5,24 miljardia drakmaa. Lisäksi monet maanviljelijät ovat esittäneet syytöksiä, joiden mukaan yhteisön tukea maksavat järjestöt pidättävät tuesta laittomasti maksun yhteydessä noin 13 prosenttia byrokraattisten palvelujensa kattamiseksi.

1. Kuinka suuret ovat asetuksen 296/96 täytäntöönpanosta Kreikalle aiheutuneet taloudelliset tappiot (vähennykset) viimeisten kolmen vuoden aikana (19971999), ja mistä nämä vähennykset johtuvat? Pitääkö paikkansa, että EMOTR:n varainhoitovuoden 1998 tilien hyväksymisestä tehdyn komission päätöksen 1999/327(2) perusteella Kreikalle aiheutuneet tappiot ja vähennykset olivat 5 246 439 183 drakmaa?

2. Mikä on komission kanta käytössä olevaan yhteisön tuen maksujärjestelmään Kreikassa yhteisön asetusten suhteen, ja onko komissio saanut valmiiksi vastauksessaan aiempaan kysymykseen (E-0162/99)(3) mainitsemansa arvion uusien maksajavirastojen tehokkuudesta Kreikassa?

3. Onko Kreikan hallitus jo perustanut asetuksen 3508/92(4) edellyttämän yhteisön tukijärjestelmiä koskevan yhdennetyn hallinto- ja valvontajärjestelmän, ja mihin toimiin komissio aikoo ryhtyä järjestelmän mukauttamiseksi yhteisön säännöksiin?

4. Mihin toimiin komissio aikoo ryhtyä varmistaakseen yhteisön tuen maksamisen kokonaisuudessaan siihen oikeutetuille ilman mitään pidätyksiä Kreikassa yhteisön säännösten mukaisesti?

(1) EYVL L 39, 17.2.1996, s. 5.

(2) EYVL L 124, 18.5.1999, s. 28.

(3) EYVL C 325, 12.11.1999, s. 77.

(4) EYVL L 355, 5.12.1992, s. 1.

Franz Fischlerin komission puolesta antama vastaus

(6. joulukuuta 1999)

1. Kreikalle maksettujen kuukausittaisten ennakkojen vähennykset, jotka aiheutuvat jäsenvaltioiden toimittamista tiedoista ja Euroopan maatalouden ohjaus- ja tukirahaston (EMOTR) tukiosastosta rahoitettujen menojen kuukausittaisesta kirjanpidosta ja asetuksen (ETY) N:o 2776/88 kumoamisesta 16 päivänä helmikuuta 1996 annetun komission asetuksen (EY) N:o 296/96 sekä talousarviota koskevasta kurinalaisuudesta 31 päivänä lokakuuta 1994 tehdyn neuvoston päätöksen N:o 94/729/EY(1) täytäntöönpanosta, ovat 321 miljoonaa drakmaa vuodelta 1997 ja 5,246 miljardia drakmaa vuodelta 1998. Vuoden 1999 lopullisia lukuja ei ole tällä hetkellä käytettävissä. Vuotta 1998 koskevia vähennyksiä voidaan harkita uudestaan tilien tarkistamiseen ja hyväksymiseen liittyvässä sääntöjenmukaisuuden tarkistusprosessissa.

Näistä määristä 2,780 miljardin drakman suuruinen määrä vuodelta 1998 liittyy tiettyjä yhteisön tukijärjestelmiä koskevasta yhdennetystä hallinto- ja valvontajärjestelmästä 27 päivänä marraskuuta 1992 annetun neuvoston asetuksen (ETY) N:o 3508/92 noudattamatta jättämiseen.

2. Komissio ei ole tyytyväinen nykyiseen yhteisön tukien maksujärjestelmään Kreikassa, ja erityisesti eräiden hyväksymisperusteiden täyttämiseen, joista säädetään neuvoston asetuksen (ETY) N:o 729/70 soveltamista koskevista yksityiskohtaisista säännöistä EMOTR:n tukiosaston tilien tarkastamisen ja hyväksymisen osalta 7 päivänä heinäkuuta 1995 annetussa komission asetuksessa (EY) N:o 1663/95(2). Tästä syystä talousarviota koskevaa kurinalaisuutta koskevat säännöt, joista säädetään 31. lokakuuta 1994 tehdyn neuvoston päätöksen N:o 94/729/EY(3) 13 artiklassa, pienentävät vuoden 1999 kuukausittaisia ennakkoja. Näiden vähennysten lopullisesta määrästä päätetään pian. Lopullinen päätös määrästä, jonka rahoituksesta komissio kieltäytyy (ja joka voi olla nolla) tehdään myöhemmin, kun komissio on arvioinut asiaa lisää ja kun kahdenväliset menettelyt ja mahdolliset sovittelumenettelyt on viety päätökseen.

Komissio on tietoinen siitä, että Kreikassa on suunnitteilla uuden maksajaviraston avaaminen tulevaisuudessa. Se toivoo, että tämä uusi organisaatio, jolla on selkeämmät valtuudet kaikkiin yhteisön maataloustukien maksamiseen ja valvontaan osallistuviin tahoihin nähden, johtaa valvontajärjestelmän paranemiseen. Komissio jatkaa kuitenkin yhteisön taloudellisten etujen suojelemiseksi voimakkaiden toimenpiteiden toteuttamista, kunnes todellisia parannuksia havaitaan.

3. Kreikan viranomaiset eivät ole vielä täysin toteuttaneet yhdennettyä hallinto- ja valvontajärjestelmää, jota asetuksessa ETY N:o 3508/92 edellytetään.

Komissio on jo tehnyt Kreikalle maksettavista kuukausittaisista ennakoista 2,780 miljardin drakman suuruisen vähennyksen vuonna 1998 ja (tilapäisesti) 22,900 miljardin drakman suuruisen vähennyksen vuonna 1999. Nämä määrät perustuvat 10 prosentin vähennykseen haetuista nautapalkkioista, 2 prosentin vähennykseen emolammas- ja vuohipalkkioista, 5 prosentin vähennykseen peltokasvimaksuista ja 5 prosentin vähennykseen oliiviöljymaksuista (vain vuonna 1999). Lopullinen päätös määrästä, jota komissio kieltäytyy maksamasta, tehdään myöhemmin, kun komissio on arvioinut asiaa lisää ja kun kahdenväliset menettelyt ja mahdolliset sovittelumenettelyt on viety päätökseen.

4. Komissio on tietoinen yhteisön tukien vähennysongelmista Kreikassa. Niissä tapauksissa, joissa vähennykset eivät ole yhteisön sääntöjen mukaisia, komissio ryhtyy toimiin vaatiakseen, että tukeen oikeutetuille maksetaan tuet täysimääräisinä.

Kreikan viranomaiset pidättivät esimerkiksi aikaisemmin 3,6 prosenttia 30. kesäkuuta 1992 annetun neuvoston asetuksen (ETY) N:o 2080/92(4) perusteella metsitystoimenpiteille maksetuista tuista. Komissio ehdotti aluksi, että se ei rahoittaisi näitä pidätyksiä, mutta Kreikan viranomaiset suostuivat lopulta palauttamaan pidätetyt määrät tuensaajille.

Muilla aloilla tukien pidätykset ovat nykyisin tilien tarkastamista ja hyväksymistä koskevien toimenpiteiden kohteena. On kuitenkin muistettava, että kaikki yhteisön tuista tehdyt pidätykset eivät välttämättä ole sääntöjen vastaisia. Yhteisen maatalouspolitiikan mukaisia suoran tuen järjestelmiä koskevista yhteisistä säännöistä 17 päivänä toukokuuta 1999 annetun neuvoston asetuksen (EY) N:o 1259/1999(5) 2 artiklassa säädetään, että 1. päivästä tammikuuta 2000 alkaen lähes kaikki tukijärjestelmiin kuuluvat tuet on maksettava täysimääräisinä lopullisille tuensaajille.

(1) EYVL L 293, 12.11.1994.

(2) EYVL L 158, 8.7.1995.

(3) EYVL L 293, 12.11.1994.

(4) EYVL L 215, 30.7.1992.

(5) EYVL L 160, 26.6.1999.